Diari Oficial de la Generalitat Valenciana


Sumari del DOGV 9372, del 30-06-2022 (2022/5958)

RESOLUCIÓ de 21 de juny de 2022, del director general de Qualitat i Educació Ambiental, per la qual s'aprova el Programa d'inspecció per al control i la prevenció de la contaminació a la Comunitat Valenciana 2022.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9372

Data del DOGV
:   30-06-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/5958


Data del document
:   21-06-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Correcció d'errades

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 21 de juny de 2022, del director general de Qualitat i Educació Ambiental, per la qual s'aprova el Programa d'inspecció per al control i la prevenció de la contaminació a la Comunitat Valenciana 2022. [2022/5958]  
Aprovat per la Resolució de data 13 de juny de 2022, de la consellera d'Agricultura, Desenvolupament Rural, Emergència Climàtica i Transició Ecològica, el Pla d'inspecció ambiental de la Comunitat Valenciana (2022-2026), i després de la finalització del Programa d'inspecció en matèria de qualitat ambiental de la Comunitat Valenciana per a l'anualitat 2020, que va ser aprovat per la Resolució de 14 de maig de 2020, del director de Qualitat i Educació Ambiental (DOGV 8816/20.05.2020), és procedent aprovar el Programa d'inspecció per al control i la prevenció de la contaminació de la Comunitat Valenciana per a l'anualitat 2022.  
El Pla d'inspecció ambiental de la Comunitat Valenciana (2022-2026) està elaborat en compliment de l'article 29.2 de la Llei 5/2013, d'11 de juny, per la qual es modifica la Llei 16/2002, d'1 de juliol, de prevenció i control integrats de la contaminació. El Programa d'inspecció per al control i la prevenció de la contaminació 2022, s'elabora en compliment de l'article 30.2 del Reial decret legislatiu 1/2016, de 16 de desembre, pel qual s'aprova el text refós de la Llei de prevenció i control integrats de la contaminació, així com en compliment de la Llei 7/2022, de 8 d'abril, de residus i sòls contaminats per a una economia circular, i tota altra normativa concordant aplicable.  
  
Seguint les directrius del Pla d'inspecció ambiental de la Comunitat Valenciana, s'elabora aquest Programa d'inspecció per al control i la prevenció de la contaminació 2022. El període de vigència del programa és de l'1 de gener al 31 de desembre de 2022.  
El Programa d'inspecció per a l'anualitat 2022, que s'aprova mitjançant aquesta resolució, s'estructura en nou apartats, amb el contingut que, en síntesi, s'indica a continuació.  
En primer lloc hi ha una introducció amb els antecedents que motiven l'elaboració del programa.  
En l'apartat segon es plasma la memòria d'actuacions corresponent a les anualitats de 2020 i 2021, diferenciant entre les inspeccions presencials i documentals.  
Un tercer apartat on es fan constar els objectius del programa: prioritats d'actuació i avaluació de riscos.  
En el quart apartat s'assenyalen els recursos que la Direcció General de Qualitat i Educació Ambiental té per al desenvolupament de les funcions d'inspecció ambiental.  
Un cinqué apartat, relatiu a l'activitat inspectora per al 2022: inspeccions prefixades o programades, inspeccions no prefixades i inspeccions documentals.  
Un sisé apartat, relatiu a les actuacions per a la qualificació i formació contínua de l'equip inspector, atesa la complexitat d'algunes activitats industrials.  
Així mateix, es preveu en l'apartat seté les actuacions a desenvolupar de cooperació i coordinació entre les diferents autoritats inspectores, amb distinció de dos subprogrames: un primer subprograma referent a abocadors i altres instal·lacions per a la gestió de residus sense autorització ambiental integrada i un segon, per a vigilància i control postclausura d'abocadors.  
En l'apartat huité es defineixen dos tipus generals d'indicadors: d'activitat i de resultats, per a dur a terme l'anàlisi i avaluació de les actuacions.  
I un apartat final, que assenyala la necessitat d'elaborar una aplicació informàtica que faça possible l'accés a la informació que es disposa de cada empresa per a complir l'article 23.6 de la Directiva 2010/75/UE, del Parlament Europeu i del Consell, de 24 de novembre de 2010, sobre emissions industrials.  
En virtut de tot l'anterior, i fent ús de les atribucions que em confereixen l'article 38 de la Llei 5/1983, de 30 de desembre, del Consell, en relació amb l'article 1 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions; l'article 128 del Decret 105/2019, del Consell, pel qual s'estableix l'estructura orgànica bàsica de la Presidència i de les conselleries de la Generalitat; l'article 13 del Decret 176/2020, de 30 d'octubre, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, i vist el que es disposa en l'article 7.1 de la Llei 1/2022, de 13 d'abril, de la Generalitat, de transparència, i bon govern de la Comunitat Valenciana, resolc:  
  
  
Primer  
Aprovar el Programa d'inspecció per al control i la prevenció de la contaminació de la Comunitat Valenciana per a l'anualitat 2022, que figura com a annex a la present resolució.  
  
Segon  
Adoptar totes les mesures que siguen necessàries per a la difusió del contingut de l'esmentat programa.  
  
Contra aquesta resolució, que no posa fi a la via administrativa, podrà interposar-se un recurs d'alçada davant la Secretaria Autonòmica d'Emergència Climàtica i Transició Ecològica en el termini d'un mes, a comptar des de l'endemà d'aquell en què tinga lloc la seua notificació, de conformitat amb el que s'estableix en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 21 de juny de 2022.- El director general de Qualitat i Educació Ambiental: Joan Piquer Huerga.  
  
  
  
ANNEX  
PROGRAMA D'INSPECCIÓ PER AL CONTROL I LA PREVENCIÓ DE LA CONTAMINACIÓ A LA COMUNITAT VALENCIANA 2022  
  
ÍNDEX  
1. INTRODUCCIÓ  
2. MEMÒRIA D'ACTUACIONS  
2.1 Resultats de les inspeccions dutes a terme en els programes de 2020 i 2021.  
2.1.1 Inspeccions presencials a instal·lacions amb autorització ambiental integrada.  
2.1.2 Inspeccions presencials realitzades per altres autoritats públiques.  
2.1.3 Inspeccions documentals a instal·lacions amb autorització ambiental integrada.  
3. OBJECTIUS DEL PROGRAMA  
3.1 Prioritats d'actuació.  
3.2 Avaluació de riscos.  
4. RECURSOS DISPONIBLES  
5. ACTIVITAT INSPECTORA  
5.1 Inspeccions prefixades o programades.  
5.2 Inspeccions no prefixades.  
5.3 Inspeccions documentals.  
6. ACTUACIONS PER A LA QUALIFICACIÓ I FORMACIÓ CONTÍNUA DE L'EQUIP INSPECTOR  
7. ACTUACIONS PER A LA COOPERACIÓ ENTRE LES DIFERENTS AUTORITATS INSPECTORES  
7.1 Coordinació.  
7.2 Subprogrames.  
7.2.1 SUBPROGRAMA A: abocadors i altres instal·lacions per a la gestió de residus sense autorització ambiental integrada.  
7.2.2 SUBPROGRAMA B: vigilància postclausura d'abocadors.  
8. AVALUACIÓ D'ACTUACIONS  
8.1 Indicadors d'activitat.  
8.2 Indicadors de resultats.  
9. SISTEMA DE GESTIÓ DE LA INFORMACIÓ  
  
  
  
1. INTRODUCCIÓ  
La Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials (prevenció i control integrats de la contaminació), va introduir la necessitat d'establir un sistema d'inspecció ambiental de les instal·lacions que incloguera l'anàlisi de tota la gamma d'efectes ambientals rellevants de cada instal·lació. Aquest sistema ha de garantir que totes les instal·lacions estiguen cobertes per un pla d'inspecció amb un nivell adequat de comprovació del seu comportament ambiental, i garantir, a més, que aquest pla es reexamine i, quan siga procedent, s'actualitze periòdicament. Així mateix, s'especifica el contingut mínim que han de tindre aquests plans d'inspecció, així com l'obligació d'elaborar periòdicament programes d'inspecció mediambiental programada, en els quals s'incloga la freqüència de les visites d'inspecció, en funció de l'avaluació sistemàtica dels riscos mediambientals de les instal·lacions, que serà com a màxim de tres anys per a les de riscos menors.  
  
Finalitzada la vigència del pla anterior, i d'acord amb el que es disposa en els articles 29.2 de la Llei 5/2013, d'11 de juny, 8.d) i 30 del Reial decret legislatiu 1/2016, de 16 de desembre, pel qual s'aprova el text refós de la Llei de prevenció i control integrats de la contaminació, i en l'article 12.4.d de la Llei 7/2022, de 8 d'abril, de residus i sòls contaminats per a una economia circular, en el desenvolupament de la seua potestat de vigilància, inspecció, control i sanció de les activitats de producció i gestió de residus i de les competències establides en aquesta, es fa necessari escometre una revisió de la planificació de la inspecció mediambiental i que es procedisca a l'elaboració i aprovació d'un nou pla d'inspecció ambiental a la Comunitat Valenciana.  
  
En concordança amb la normativa assenyalada i d'acord amb el que es disposa en l'article 23 del Reial decret 815/2013, de 18 d'octubre, pel qual s'aprova el Reglament d'emissions industrials, i de desenvolupament de la Llei 16/2002, d'1 de juliol, de prevenció i control integrats de la contaminació, modificat pel Reial decret 773/2017, de 28 de juliol, pel qual es modifiquen diversos reials decrets en matèria de productes i emissions industrials, i amb la finalitat de complir la normativa comunitària i estatal, cal procedir al desenvolupament del Pla d'inspecció mediambiental a la Comunitat Valenciana a través de programes d'inspecció.    
  
L'article 23.1 del Reglament (RD 815/2013) estableix que els òrgans competents per a fer les tasques d'inspecció ambiental garantiran que totes les instal·lacions sota l'àmbit d'aplicació del Reial decret legislatiu 1/2016, de 16 de desembre, estiguen cobertes per un pla d'inspecció ambiental que considere la totalitat de l'àmbit territorial en què aquestes operen i per un programa d'inspecció que incloga la freqüència de les visites d'inspecció als emplaçaments per als diferents tipus d'instal·lacions.  
Seguint les indicacions de la Directiva 2010/75/UE, de 24 de novembre de 2010, el període entre dues visites in situ es basa en una avaluació sistemàtica dels riscos mediambientals de les instal·lacions corresponents, i no es podrà superar un any en les instal·lacions que plantegen els riscos més alts i tres anys, en les instal·lacions que oferisquen menors riscos.  
A la Comunitat Valenciana, d'acord amb el que s'estableix en l'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, l'òrgan competent per a dirigir i coordinar les actuacions d'inspecció i control de les activitats amb incidència ambiental és la Direcció General de Qualitat i Educació Ambiental.  
Seguint les directrius del Pla d'inspecció ambiental de la Comunitat Valenciana 2022-2026, s'elabora aquest Programa d'inspecció per al control i prevenció de la contaminació 2022, que conté les actuacions a realitzar durant la seua vigència.  
Aquest programa pretén articular les mesures necessàries i organitzar els efectius que ha posat a la disposició de la labor inspectora la Direcció General de Qualitat i Educació Ambiental, a fi de realitzar una inspecció planificada i sistemàtica, amb els equips tècnics d'inspecció, i coordinar la col·laboració amb la resta d'agents inspectors, i verificar si les instal·lacions objecte d'inspecció compleixen la normativa i adopten les mesures necessàries per a garantir un alt nivell de protecció per a les persones, els béns i el medi ambient, així com incrementar el nombre d'inspeccions in situ en les diferents instal·lacions classificades per epígrafs.  
El període de vigència d'aquest programa es fixa de l'1 de gener al 31 de desembre de 2022.  
  
2. MEMÒRIA D'ACTUACIONS  
Per a fer el balanç del grau d'execució de la programació anual aprovada dels exercicis anteriors, s'han tingut en compte les especials circumstàncies derivades de la pandèmia sanitària COVID-19 generada pel virus SARS-CoV-2, i l'estat d'alarma decretat el 2020. La conseqüència és la influència acusada en els resultats del Programa d'inspecció aprovat per a aquest exercici, especialment a partir del segon trimestre. La paralització de l'activitat industrial durant els tres mesos pel confinament de la població, i també les limitacions de mobilitat establides, unit a la sobrecàrrega de treball dels agents inspectors i altres agents de l'autoritat, dels cossos de seguretat de l'Estat i de les comunitats autònomes, als quals van assignar les funcions de control i vigilància del compliment de les mesures adoptades durant l'estat d'alarma, i això va provocar, conseqüentment, una gran disminució del nombre d'instal·lacions inspeccionades durant l'exercici 2020 en matèria de qualitat ambiental.  
La necessitat de completar durant l'exercici 2021 la labor inspectora inicialment prevista en el Programa de 2020, unida al fet que durant aquest exercici finalitzava la seua vigència el Pla d'inspecció en matèria de qualitat ambiental i prevenció contra el canvi climàtic de la Comunitat Valenciana (2016-2020), va donar lloc a la continuïtat durant 2021 de la labor inspectora, amb l'objectiu d'aconseguir la programació prevista inicialment per al 2020.  
2.1 Resultats de les inspeccions dutes a terme en els programes de 2020 i 2021.  
2.1.1 Inspeccions presencials a instal·lacions amb autorització ambiental integrada.  
El total d'inspeccions realitzades el 2020 pel Servei d'Inspecció Mediambiental, adscrit a la Subdirecció General de la Inspecció Mediambiental, va ser de 15 instal·lacions, en la seua majoria dos visites in situ. S'inclouen les inspeccions prefixades en el programa i les no prefixades motivades per denúncies procedents d'entitats diverses. Es desglossa per epígrafs.  
  
INSTAL·lACIONS INSPECCIONADES IN SITU  
EPÍGRAF 2020  
 PROGRAMADES NO PROGRAMADES TOTAL  
1.2 1 1  
2.1 1 1  
3.5 1 1  
4.1 1 1  
5.1 1 1  
5.5 1 1  
9.1 7 7  
9.3 2 2  
TOTAL 15 0 15  
  
  
Cal destacar que les inspeccions de les activitats amb epígraf 9.3 corresponen a granges, realitzades sobre el terreny amb la col·laboració dels agents mediambientals de les direccions territorials de Medi Ambient.  
  
INSTAL·lACIONS INSPECCIONADES IN SITU  
EPÍGRAF 2021  
 PROGRAMADES NO PROGRAMADES TOTAL  
2.5 2 2  
2.6 1 1  
3.5 3 3  
4.1 1 1  
5.1 1 1 2  
5.5 1 1  
6.1 1 1  
9.1 2 2  
9.3 14 14  
TOTAL 26 1 27  
  
  
Els informes relatius al grau de compliment de la normativa ambiental, efectuats després de les visites d'inspecció, revelen que la majoria dels incompliments detectats no eren greus i van ser esmenats amb gran diligència. En l'actualitat, s'ha acordat l'inici de 4 expedients sancionadors de les 15 inspeccions realitzades durant l'exercici 2020, davant la comprovació d'incompliments greus, i 3 expedients sancionadors derivats de les 27 inspeccions realitzades el 2021. No obstant això, cal tindre en compte que actualment es troben en tràmit diligències prèvies de 16 instal·lacions.  
D'altra banda, cal tindre en compte que durant el període comprés entre el 2020-2021, a conseqüència de la crisi sanitària, la inspecció en matèria de qualitat ambiental ha hagut d'anar incorporant la planificació d'inspeccions a instal·lacions tant productores com gestores de residus sanitaris. Ha sigut necessari verificar la correcta gestió de la recollida i l'emmagatzematge d'aquests residus i la seua correcta valorització i/o eliminació, a causa de l'important increment de volum generat i la seua perillositat en matèria sanitària. Les inspeccions realitzades amb aquest objectiu i els expedients sancionadors incoats derivats de les inspeccions realitzades no apareixen en el còmput de la programació prèviament aprovada.  
Amb tot, per poder avaluar els resultats de les inspeccions efectuades durant els exercicis de 2020 i 2021, cal tindre en compte l'elevada ràtio de càrrega de treball que es va produir a la Comunitat Valenciana durant aquest període, en el qual la relació (nre. d'instal·lacions/nre. de personal inspector) va ser de l'ordre de 100 instal·lacions per inspector o inspectora.  
Un altre factor a tindre en compte és que la realització de les inspeccions incloses en els programes d'inspecció anuals, constitueixen una part de les funcions que té assignades el personal del Servei d'Inspecció Mediambiental d'acord amb el reglament orgànic i funcional vigent, sinó que fins i tot el Servei d'Inspecció Mediambiental s'encarrega de l'elaboració d'informes, tramitació de les diligències prèvies, comprovacions in situ, requeriments, estudi i anàlisi de les al·legacions de caràcter tècnic, informes de les inspeccions in situ realitzades i actes alçades pels agents de la resta d'autoritats públiques amb competències en matèria inspectora.  
Així, es reben denúncies interposades pel Servei de Protecció de la Natura de la Guàrdia Civil (SEPRONA), el Grup de Medi Ambient de la Unitat del Cos Nacional de Policia adscrita a la Comunitat Valenciana, els agents mediambientals de la Conselleria d'Agricultura, Desenvolupament Rural, Emergència Climàtica i Transició Ecològica, les múltiples unitats de policia de les entitats locals i els agents adscrits als serveis de guarderia fluvial dependents de la confederació hidrogràfica corresponent.  
2.1.2 Inspeccions presencials realitzades per altres autoritats.  
Durant 2020 i 2021, s'han rebut en el Servei d'Inspecció Mediambiental múltiples denúncies interposades per particulars, empreses, ajuntaments i altres departaments de la mateixa administració estatal i autonòmica, a les diligències prèvies de les quals s'està donant el tràmit que correspon.  
En la Direcció General de Qualitat i Educació Ambiental s'ha computat durant aquests exercicis el nombre d'entrada d'informes denúncia de les inspeccions presencials dutes a terme pels agents de la Guàrdia Civil, Policia Autonòmica i agents mediambientals, i s'ha comptabilitzat la incoació dels expedients sancionadors que s'indiquen:  
  
Aquestes dades es completen amb les denúncies tramitades des de les unitats administratives competents en qualitat ambiental de les direccions territorials d'aquesta conselleria, que han pujat a:  
2.1.3 Inspeccions documentals a instal·lacions amb autorització ambiental integrada.  
En l'exercici 2020, es va dur a terme una campanya d'inspecció documental i es va requerir la presentació de determinats estudis tècnics a un total de 38 instal·lacions, en la major part abocadors de residus no perillosos i altres gestors de residus amb autorització ambiental integrada.  
Aquest tipus d'inspeccions consisteix en la comprovació de la documentació presentada per la mercantil en compliment del condicionat de la seua autorització ambiental integrada, o documentació que s'ha sol·licitat a aquesta amb motiu d'alguna queixa o denúncia tant particular com d'agent de l'autoritat.  
Cal assenyalar que durant 2020 i 2021 s'han vist atesos la major part dels requeriments efectuats a les instal·lacions inspeccionades i queden pendents diligències prèvies únicament en 6 d'aquestes. I es preveu la possibilitat d'incloure la inspecció d'aquestes en el Programa d'inspeccions que ara es presenta.  
  
3. OBJECTIUS DEL PROGRAMA  
L'objectiu d'aquest Programa d'inspecció per al control i prevenció de la contaminació de 2022 és programar les inspeccions que permeten garantir un adequat control i vigilància del grau d'implementació de la normativa ambiental en les instal·lacions amb autorització ambiental integrada, i la seua aplicació efectiva en aquelles activitats ubicades a la Comunitat Valenciana que poden produir un major impacte mediambiental, per a aconseguir així un desenvolupament sostenible que garantisca, en última instància, la protecció del medi ambient.  
  
La programació d'actuacions que es contenen en el Programa per al 2022, tant si corresponen a inspeccions presencials, com si es tracta de dur a terme comprovacions del compliment de les obligacions documentals de les instal·lacions, han d'encaminar-se a aconseguir les metes fixades pel Pla d'inspecció ambiental de la Comunitat Valenciana (2022-2026), d'acord amb el qual, l'any 2024 s'haurà completat la inspecció de totes i cadascuna de les instal·lacions amb autorització ambiental integrada de la Comunitat Valenciana, tenint en compte els objectius estratègics establits en l'apartat 2.2 de l'esmentat pla plurianual i sense descuidar les obligacions d'inspecció derivades de la resta de prioritats contingudes en aquest.  
A aquest efecte, es preveu completar aquest Programa d'inspecció per al 2022 amb dos subprogrames d'inspecció que permetran incrementar la col·laboració i cooperació entre agents inspectors enfortint el sistema d'inspecció de la Comunitat Valenciana.  
Davant la necessitat de mantindre actualitzada la informació relativa a cada instal·lació, s'incorpora com a objectiu completar, després de cada visita d'inspecció realitzada el 2022, una fitxa per a l'avaluació del risc, i això permetrà determinar la periodicitat de les noves inspeccions a realitzar en els exercicis següents, així com els vectors on focalitzar els recursos de la inspecció.  
Finalment, s'assenyala com a objectiu del programa la publicació de tots els informes d'inspecció en la pàgina web de la Direcció General de Qualitat i Educació Ambiental, per complir així l'article 23.6 de la Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials. Es tractarà de posar al dia aquesta publicació, aprofitant l'increment de personal que s'ha posat a disposició en la Subdirecció General.  
3.1 Prioritats d'actuació.  
El Pla d'inspecció plurianual vigent es va dissenyar com un pla de xoc per garantir que en el seu equador s'haguera fet almenys una inspecció presencial en totes i cadascuna de les instal·lacions de la Comunitat Valenciana, amb autorització ambiental integrada.  
Amb aquest objectiu estratègic principal i seguint la línia marcada per les prioritats d'actuació assenyalades en el Pla plurianual, la programació d'actuacions per al 2022 es troben contingudes en l'apartat 5 del programa i per a la seua consecució s'estableixen les mesures següents:  
  
- Incorporació des de finals del 2021 de nou personal inspector del Servei d'Inspecció Mediambiental, incrementant-se'n el nombre. Durant els primers tres mesos de treball, se'ls facilita una mentorització per part dels inspectors o inspectores amb experiència del Servei d'Inspecció Mediambiental i adquireixen així un major coneixement i experiència en la labor inspectora a desenvolupar.  
- Ús sistemàtic de l'eina que permeta l'avaluació del risc mediambiental per a les instal·lacions i activitats sotmeses al règim d'intervenció de l'autorització ambiental integrada, basada en la metodologia IRAM (Information Risk Assessment Methodology), amb vista a facilitar la priorització de la programació d'inspeccions successives.  
- Establiment d'un sistema de recollida d'informació dels serveis tècnics amb competències en matèria de qualitat ambiental que permeta efectuar diagnòstics del compliment normatiu, amb la finalitat de poder identificar el grau de compliment de la normativa ambiental, quines són les infraccions tant en activitat individual com de sector. En l'anàlisi realitzada durant 2020 i 2021, es detecten percentatges importants d'incompliments en matèria d'atmosfera (13 % el 2020 i 17 % el 2021), i això provoca la necessitat d'incidir en aquest programa de 2022, en la labor de control i vigilància dels compliments dels valors límit d'emissió i de les instal·lacions amb autorització d'emissions.  
  
- Prioritzar la intervenció administrativa, d'acord amb la millora mediambiental esperada, a través de l'avaluació dels incompliments i del risc mediambiental de l'activitat, per a aconseguir una millora mediambiental mitjançant la prevenció i el control dels incompliments de major risc, com a alternatives més eficaces a la tradicional acció sancionadora. En aquest sentit, cal assenyalar que s'ha detectat el 2020 un pes molt rellevant d'incompliments derivats de les activitats de gestió de residus (71 % del total de denúncies), percentatge que el 2021 va ser del 69 %. D'ací, la necessitat de la implantació d'un dels subprogrames proposats en aquest Programa d'inspecció per al 2022.  
  
- Desenvolupar activitats de formació específica sobre inspeccions i verificacions mediambientals, amb la finalitat que el personal inspector dispose del coneixement necessari sobre els requisits a avaluar i de l'aptitud per a emetre judicis professionals. Així com formació en matèria de responsabilitat ambiental.  
- Complir les prescripcions d'inspecció contingudes en el Reial decret 646/2020, de 7 de juliol, pel qual es regula l'eliminació de residus mitjançant depòsit en abocador. D'una banda, s'implementarà el Pla de vigilància i control postclausura d'abocadors, que recolza en un dels subprogrames previstos per a l'anualitat del 2022.  
  
- Promoure la col·laboració entre les administracions amb competències mediambientals per a permetre la integració de la intervenció administrativa, així com amb els titulars de les empreses per a fomentar el desenvolupament de sistemes d'autocontrol fiables del compliment de la legislació.  
- Reforçar la col·laboració existent amb la Xarxa d'Inspecció Ambiental (REDIA) que engloba quasi tot el personal d'inspecció mediambiental d'Espanya, i fa reunions periòdiques per a establir criteris comuns en actuacions com ara la realització d'inspeccions o en la tipificació de les infraccions mediambientals.  
3.2 Avaluació de riscos.  
Seguint les indicacions de la Directiva 2010/75/UE, de 24 de novembre de 2010, el període entre dues visites in situ es basarà en una avaluació sistemàtica dels riscos mediambientals de les instal·lacions corresponents de manera que les instal·lacions que plantegen els riscos més alts s'inspeccionaran amb major periodicitat (anual o bianual) i amb periodicitat triennal, les instal·lacions que plantegen riscos menors.  
  
L'avaluació dels riscos de cada activitat industrial es realitza utilitzant l'adaptació del mètode IRAM desenvolupat per IMPEL, realitzat per REDIA.  
Els criteris utilitzats per a l'avaluació de riscos de les instal·lacions i, per tant, per a establir les bases de la freqüència de les seues inspeccions, a establir en futurs programes, són els següents:  
Criteris d'impacte  
- Tipus d'instal·lació, segons els epígrafs de l'annex I del RD Legislatiu 1/2016, de 16 de desembre.  
- La inclusió de la instal·lació en l'àmbit d'aplicació del Reial decret 840/2015, de 21 de setembre, pel qual s'aproven mesures de control dels riscos inherents als accidents greus en els quals intervinguen substàncies perilloses.  
- Emissions a l'aire, en què es tenen en compte el nombre de focus d'emissió, si s'exigeix un sistema de mesurament en continu, si la instal·lació està afectada per la normativa de grans instal·lacions de combustió, i el Reial decret 117/2003, de 31 de gener, sobre limitació d'emissions de compostos orgànics volàtils degudes a l'ús de dissolvents en determinades activitats.  
- Abocament d'aigües residuals, en què es té en compte el tipus d'abocament, el nombre de punts d'abocament i el destí de l'abocament, així com el consum d'aigua (m³/any) de la instal·lació.  
- Transferències de residus, en què es valora la quantitat de residus perillosos i no perillosos produïts i gestionats, si escau.  
- Sensibilitat del medi ambient local, en què es té en compte la distància de la instal·lació a una zona sensible des del punt de vista ambiental.  
Criteris de comportament de l'operador  
- L'actitud de l'operador i el seu nivell de reacció en detectar-se algun incompliment en la inspecció.  
- La participació en el sistema europeu de gestió i auditories mediambientals (EMAS), de conformitat amb el Reglament (CE) 1221/2009, del Parlament Europeu i del Consell, de 25 de novembre de 2009.  
  
Una vegada valorats i quantificats els criteris d'impacte i obtinguda la puntuació inicial, s'apliquen els criteris de comportament de l'operador, de manera que s'augmenta un altre punt si l'operador només reacciona després de repetides notificacions, i en el cas que la instal·lació participe en el Reglament EMAS, es restarà un punt a la puntuació inicial obtinguda, tenint en compte les exigències d'aquest model d'excel·lència ambiental en les organitzacions.  
Assignada la puntuació que correspon a cada empresa, s'obtenen tres grans grups de risc que marcaran la necessitat d'inspeccionar en primer lloc totes les empreses del primer grup (les de major risc), seguides de les de risc mitjà la inspecció de les quals es programarà cada dos anys i, finalment, s'assenyalaran les instal·lacions de risc baix, que requeriran d'inspecció amb periodicitat triennal.  
  
4. RECURSOS DISPONIBLES  
La Direcció General de Qualitat i Educació Ambiental, s'estructura en dos subdireccions generals. Correspon a la Subdirecció General de la Inspecció Mediambiental planificar, dirigir, coordinar i supervisar l'activitat del servei i unitats administratives sota la seua dependència. Específicament, al Servei d'Inspecció Mediambiental, li correspon realitzar la inspecció, vigilància i control del compliment de les matèries pròpies de la direcció general, en particular la proposta del Pla i Programa anual d'inspecció en matèria de qualitat ambiental.  
  
Així mateix, les direccions territorials d'aquesta conselleria, en coordinació amb aquesta direcció general, podran encomanar al personal d'aquesta les activitats d'inspecció corresponents a aquest programa, de conformitat amb el que es disposa en el títol III del Decret 176/2020, de 30 d'octubre, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica.  
En conseqüència, des del punt de vista del personal, el desenvolupament del present Programa d'inspecció per al control i prevenció de la contaminació de 2022, compta amb un equip inspector adscrit al Servei d'Inspecció Mediambiental, que s'ha vist reforçat amb la incorporació de personal, tècnic i administratiu, al qual correspon fins i tot la tramitació de les diligències preliminars en les actuacions pròpies de la inspecció, la instrucció i tramitació d'expedients sancionadors i, quan siga procedent, de responsabilitat mediambiental en les matèries competència de la Direcció General de Qualitat i Educació Ambiental.  
  
D'altra banda, aquest Servei d'Inspecció Mediambiental s'encarrega de la tramitació dels recursos interposats contra els actes i acords adoptats en l'exercici d'aquestes funcions, així com la formació i informació en matèria sancionadora, en particular a agents de l'autoritat i altres administracions públiques.  
És per tot això que aquest programa s'executarà comptant amb la col·laboració del personal de suport següent:  
- Amb la col·laboració de la resta de serveis adscrits a la Direcció General de Qualitat i Educació Ambiental, que realitza tasques de vigilància i control documental del compliment de les normes mediambientals contingudes en les autoritzacions sectorials en matèria de qualitat ambiental.  
- Personal tècnic de la Direcció General de Qualitat i Educació Ambiental, que efectua les visites de comprovació prèvies a la concessió d'autoritzacions sectorials, i tècnics jurídics que informen i instrueixen en totes les seues fases els expedients sancionadors en matèria mediambiental.  
- Personal de les direccions territorials amb funcions en matèria de qualitat ambiental.  
- Agents mediambientals adscrits a les direccions territorials de la Conselleria d'Agricultura, Desenvolupament Rural, Emergència Climàtica i Transició Ecològica.  
Així mateix, el desenvolupament dels dos subprogrames previstos per aquest programa anual per al 2022, compta amb la col·laboració de la resta d'agents d'inspecció d'altres administracions:  
- Funcionaris de la Unitat del Cos Nacional de Policia adscrita a la Comunitat Valenciana.  
- Agents del SEPRONA de la Guàrdia Civil.  
Finalment, en matèria de qualitat de l'aire, es treballarà en coordinació amb la Xarxa de Vigilància i Control de Qualitat de l'Aire, adscrita a la Direcció General de Qualitat i Educació Ambiental i es podrà comptar amb les entitats col·laboradores acreditades, inscrites en el Registre d'Entitats Col·laboradores en Matèria de Qualitat Ambiental (ECMCA), regulat en el Decret 22/2015, de 13 de febrer, del Consell, pel qual es regulen les funcions i el Registre d'Entitats Col·laboradores en Matèria de Qualitat Ambiental de la Comunitat Valenciana.  
  
5. ACTIVITAT INSPECTORA  
Amb la finalitat de comprovar que les instal·lacions sotmeses al règim d'intervenció de l'autorització ambiental integrada, considerades de major risc per al medi ambient, compleixen els condicionants de la seua autorització, realitzen els autocontrols periòdics, promouen la utilització de les millors tecnologies disponibles, utilitzen l'energia de manera eficaç i prenen les mesures necessàries per a evitar la contaminació de l'aigua, l'aire i el sòl, i previndre accidents greus, resulta necessària la realització d'inspeccions presencials de manera periòdica per a comprovar el compliment de la normativa mediambiental.  
  
Les visites a instal·lacions tenen com a objecte aconseguir que les entitats explotadores coneguen i comprenguen millor les disposicions legislatives comunitàries pertinents, les diferents formes de vulnerabilitat del medi ambient i les repercussions ambientals de les seues activitats. Amb la inspecció presencial s'aconsegueix un contacte més directe amb la persona titular de la instal·lació i s'incentiva la seua responsabilitat en la correcta gestió ambiental de les instal·lacions.  
Aquestes visites, unides a la inspecció del compliment de les obligacions d'aportació documental de les instal·lacions en virtut de la seua autorització ambiental, permeten completar i actualitzar la informació disponible de cada instal·lació, per a avaluar l'eficàcia dels requisits vigents en matèria d'autoritzacions, permisos o llicències, així com per a determinar la necessitat de millorar o modificar aqueixos requisits, i al seu torn completar-ne l'avaluació de riscos mediambientals.  
La inspecció documental resulta reforçada amb el suport d'eines com la nova versió del visor cartogràfic de la Generalitat Valenciana.  
  
5.1 Inspeccions prefixades o programades.  
Les instal·lacions objecte d'aquest ambiciós Programa anual d'inspeccions per a l'exercici 2022 són:  
1. Totes aquelles instal·lacions que estiguen ubicades a la Comunitat Valenciana i disposen de l'autorització ambiental integrada, és a dir totes aquelles activitats sotmeses al Reial decret legislatiu 1/2016, de 16 de desembre, així com a la Llei 6/2014, de 25 de juliol, de la Generalitat de prevenció, qualitat i control ambiental d'activitats a la Comunitat Valenciana.  
2. Les instal·lacions autoritzades per a l'eliminació de residus mitjançant depòsit en abocador que, fins i tot no disposant d'autorització ambiental integrada, es troben en explotació, i que han de ser inspeccionades amb caràcter triennal en aplicació del Reial decret 646/2020, de 7 de juliol, pel qual es regula l'eliminació de residus mitjançant depòsit en abocador.  
3. Els abocadors que, fins i tot trobant-se en fase de segellament i clausura, han de continuar sent objecte d'inspecció, d'acord amb l'esmentat reial decret.  
4. S'amplia, així mateix, l'objectiu d'inspecció incloent-hi previsions de control de determinades instal·lacions que desenvolupen activitats potencialment contaminadores en matèria de qualitat ambiental (principalment producció i gestió de residus i emissions atmosfèriques). Així, com a part d'aquest programa d'inspecció per al 2022 s'inclourà la inspecció d'instal·lacions que, fins i tot no requerint autorització ambiental integrada, es troben subjectes a autorització sectorial.  
  
Per determinar el nombre d'instal·lacions que s'han d'inspeccionar de manera prefixada en l'actual any 2022, s'han tingut en compte els factors següents:  
Protocol d'actuació.  
Per a la realització de les inspeccions prefixades dins del Programa d'inspecció per al 2022, s'estableix el protocol d'actuació següent:  
  
a) Planificació:  
- Planificació de la inspecció, en la qual s'obtindrà i estudiarà tota la informació necessària, la que es troba en la Direcció General, relativa a l'expedient de concessió de l'AAI, memòries anuals de residus, declaració PRTR entre altres, així com tota la informació que el titular haja entregat en compliment de les obligacions.  
- Elaboració de llistes de revisió mèdica i, si escau, organització dels mostrejos, que incloga la comprovació de tots els condicionants imposats en l'AAI, i altres requisits legals aplicables en matèria mediambiental, que faciliten la seua comprovació durant la visita d'inspecció.  
b) Visita in situ:  
Visita a les instal·lacions de la mercantil durant el temps necessari (poden ser diversos dies en funció de la complexitat de la instal·lació) per a comprovar el compliment dels condicionats de l'autorització concedida, procedir a la revisió de tota la documentació elaborada per l'empresa relativa als autocontrols periòdics obligatoris, i ompliment de la fitxa elaborada per a l'avaluació del risc mediambiental.  
  
c) Redacció i signatura, si escau, de l'acta d'inspecció:  
Alçament de l'acta d'inspecció, en la qual es reflectiran els aspectes més rellevants de la instal·lació quant als seus possibles efectes ambientals per emissions a l'atmosfera, residus, aigües residuals, soroll i contaminació del sòl. En la mateixa acta, ha de recollir-se el resultat de la inspecció realitzada, document de caràcter públic amb valor probatori, sense perjudici de les proves que puga aportar el titular de l'establiment en defensa dels seus drets i interessos.  
d) Elaboració del corresponent informe i la seua remissió a l'interessat, en el termini de dos mesos des de la inspecció. L'informe ha d'incloure les conclusions de la inspecció relatives al grau de compliment de les condicions de l'autorització ambiental integrada i podrà incorporar requeriments de l'Administració, a fi de completar aquells aspectes que faciliten una correcta valoració de la inspecció.  
  
e) Un extracte de l'informe definitiu (informe final) d'inspecció elaborat segons el format aprovat per REDIA, es publicarà en el termini de quatre mesos, en la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica, amb les úniques limitacions contingudes en la normativa que regula el dret de l'accés del públic a la informació mediambiental.  
f) Si l'informe de la inspecció ambiental identificara incompliments, amb independència de la seua rellevància, això pot motivar la instrucció d'un expedient sancionador.  
Recursos disponibles i programació prevista.  
D'acord amb el protocol d'actuació establit per a la realització de les inspeccions presencials prefixades, s'ha realitzat un càlcul mitjà i aproximat del temps de la duració del procediment de la inspecció, des de l'estudi previ de la documentació fins a l'elaboració de l'informe final a publicar.  
En aquesta previsió es té en compte l'increment del nombre d'inspectors i inspectores adscrits al Servei d'Inspecció Mediambiental, respecte a la disponibilitat de personal d'exercicis anteriors. Això permetrà una major dedicació de cadascun d'aquests al Programa d'inspecció i millorarà l'eficiència i l'eficàcia de la labor inspectora que, a més, es dissenya comptant amb el suport del personal tècnic adscrit a la resta de serveis de la Subdirecció General de Qualitat i Educació Ambiental.  
  
  
Fases d'una inspecció Nre. jornades/  
inspector/a Nre. inspectors/es participants Total jornades necessàries  
Anàlisi prèvia de documentació 4 1 4  
Visita a les instal·lacions 2 2 4  
Elaboració d'acta i informe posterior 8 1 8  
 TOTAL 16  
  
  
En la taula s'especifica el nombre de jornades i de participants en la inspecció d'una instal·lació amb autorització ambiental integrada que determina el temps mitjà necessari per a la seua realització.  
Amb aquestes dades es poden realitzar les estimacions per a determinar el nombre d'inspeccions que es poden realitzar amb els recursos humans de què es disposa i el temps de dedicació de cadascun d'aquests.  
  
La Comunitat Valenciana compta actualment amb 12 tècnics i tècniques per a la realització de les inspeccions que, si bé no tenen una dedicació exclusiva en la realització d'inspeccions, desenvolupen i participen en la resta de les funcions assignades al Servei d'Inspecció Mediambiental. Es considera que aquest increment suposa una millora sense dubtes en l'eficiència i eficàcia de la labor inspectora de conjunt del Servei d'Inspecció Mediambiental.  
Aquest programa s'elabora amb la previsió de poder aconseguir una dedicació a la inspecció prefixada pels inspectors o inspectores d'aquest servei del 50 % de la seua jornada laboral. Això es pot equiparar i considerar que es compta amb 6 persones amb dedicació completa al Programa d'inspecció. No obstant això, l'estimació del nombre d'instal·lacions a programar es realitza tenint en compte que dos terços de la plantilla són de recent incorporació i resta el temps dedicat a formació, la qual cosa equivaldria a la disponibilitat de 5 tècnics inspectors a temps complet.  
Computant els 253 dies laborables de l'any 2022, el període vacacional de 22 laborables del personal i un resguard de 5 dies a l'any per a possibles imprevistos personals, les jornades de treball a l'any serien 226. Aquestes jornades efectives, dedicades a la inspecció programada suposa per a 5 inspectors amb dedicació exclusiva, una estimació de 16 dies per inspecció, per la qual cosa es preveu que el Servei d'Inspecció Mediambiental podrà inspeccionar unes 70 instal·lacions.  
El total d'instal·lacions amb autorització ambiental integrada existents a la Comunitat Valenciana és de 486. El gràfic recull la distribució per epígraf i nombre concret d'instal·lacions per cadascun d'aquests.  
  
Com pot observar-se, el major volum d'instal·lacions es concentra en l'epígraf 3.5, que es correspon amb les indústries ceràmiques a la Comunitat Valenciana, amb un total de 149 instal·lacions. L'epígraf 9 també té un volum important d'instal·lacions, en concret el 9.3 que correspon a les granges, que compta amb 119 instal·lacions, en matèria de gestió de residus es compta amb 45 instal·lacions.  
La taula següent recull el nombre d'instal·lacions existents a la Comunitat Valenciana i la programació d'inspeccions prevista per al 2022, per epígraf d'activitat, segons l'annex I del Reial decret legislatiu 1/2016, de 16 de desembre, en relació amb l'annex I de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana.  
Amb la finalitat d'aconseguir l'objectiu d'aquest programa, que preveu inspeccionar un total de 100 d'instal·lacions amb autorització ambiental integrada, de manera presencial, es compta amb una intensa col·laboració dels agents mediambientals adscrits a la Conselleria d'Agricultura, Desenvolupament Rural, Emergència Climàtica i Transició Ecològica, que participaran en les inspeccions presencials de les instal·lacions corresponents als epígrafs 9.3, seguint les orientacions que es facilitaran des de la Direcció General de Qualitat i Educació Ambiental i actuant sota la seua supervisió.  
Independentment d'aquestes 100 inspeccions presencials prefixades, a realitzar en instal·lacions amb autorització ambiental integrada, hauran de dur-se a terme inspeccions no prefixades motivades per denúncies o incidències que tinguen lloc durant l'any 2022.  
Les inspeccions no prefixades podrien tindre un abast total o parcial d'algun aspecte de la instal·lació que motive la denúncia o incidència, però, en qualsevol cas, la necessitat de realitzar aquestes inspeccions no prefixades podria fer variar la programació d'inspeccions prevista.  
  
La programació de la inspecció en matèria de qualitat ambiental s'elabora tenint en compte el que es disposa en l'article 83.1 de la Llei 6/2014, de 25 de juny, de prevenció, qualitat i control d'activitats de la Comunitat Valenciana, que prescriu que els plans d'inspecció i, conseqüentment, els seus programes de desenvolupament vincularan tots els agents de l'autoritat que actuen en l'àmbit del medi ambient.  
En aquest sentit, a més de comptar amb la implicació dels agents mediambientals i el suport tècnic de la resta de serveis de la Subdirecció General de Qualitat i Educació Ambiental, per a aconseguir els ambiciosos objectius d'inspecció previstos en aquest programa per al 2022, que abasten com hem vist inspeccions d'abocadors en explotació sense autorització ambiental integrada i abocadors ja en fase postclausura, així com altres instal·lacions potencialment contaminadores, es programa el desenvolupament de dos subprogrames d'inspecció que es recullen en l'apartat 7.2 i per a l'execució dels quals es comptarà amb la col·laboració de:  
- Els funcionaris de la Unitat de Policia Nacional adscrita a la Comunitat Valenciana.  
- Els agents del Servei de Protecció de la Natura (SEPRONA) de la Guàrdia Civil.  
- Les entitats col·laboradores de l'Administració en matèria de qualitat ambiental (ECMCA), a les quals se'ls pot encarregar l'assistència en la realització d'inspeccions, segons estableix la disposició addicional novena (sic) de la Llei 6/2014, de 25 de juny, de prevenció, qualitat i control d'activitats de la Comunitat Valenciana.  
5.2 Inspeccions no prefixades.  
Com ja s'ha indicat, les inspeccions no prefixades, a realitzar durant l'exercici anual, no poden programar-se pel fet que aquestes deriven de denúncies, incompliments greus, etc.  
No obstant això, aquest programa d'inspecció per al 2022 estableix una estimació d'aquest tipus d'actuacions, segons l'experiència obtinguda d'anys anteriors.  
Es preveu així la possibilitat de realitzar inspeccions, d'abast variable, per les causes següents:  
1. Investigació de denúncies greus sobre aspectes ambientals, accidents greus i incidents ambientals i casos d'incompliment de les normes, que s'efectuaran al més prompte possible i, si escau, abans de l'atorgament, modificació substancial o revisió d'una autorització ambiental integrada.  
2. Verificar el cessament temporal/definitiu, total o parcial, d'activitats i instal·lacions d'establiments coberts pel Pla d'inspecció.  
  
Les actuacions d'inspecció no prefixades seran realitzades per personal tècnic adscrit al servei que tenen assignades les funcions d'inspecció ambiental integrada, sense perjudici que la visita in situ a l'establiment puga ser realitzada per altres agents de l'autoritat.  
5.3 Inspeccions documentals.  
En aquest tipus d'inspeccions es preveuen les establides de manera sistemàtica, mitjançant la comprovació d'informes i memòries anuals que puguen ser exigides a les activitats incloses en les autoritzacions competència de la Direcció General de Qualitat i Educació Ambiental. Per a això, es comptarà amb els resultats obtinguts de la supervisió i vigilància que es duu a terme pels diferents equips tècnics de la direcció general.  
Així mateix, es realitzen inspeccions documentals davant qualsevol incidència lleu que hi haja en una instal·lació i que no requerisca una inspecció presencial, i es donarà suport a la inspecció documental dels trasllats de residus a fi de verificar la seua traçabilitat i amb això el seu tractament correcte.  
  
6. ACTUACIONS PER A LA QUALIFICACIÓ I FORMACIÓ CONTÍNUA DE L'EQUIP INSPECTOR.  
Davant la complexitat d'algunes activitats industrials es necessita una adequada competència tècnica del personal d'inspecció. En aquest sentit es té previst potenciar la realització de processos de formació, ateses les necessitats del personal tècnic d'inspecció i, en particular en el present programa, de les necessitats derivades de les noves incorporacions d'inspectors i inspectores en el Servei d'Inspecció Mediambiental, que requeriran un acompanyament previ per al seu aprenentatge, durant almenys dos mesos, de l'equip tècnic amb major experiència.  
  
Aquesta formació continuada dels inspectors i inspectores se sistematitzarà per a l'elaboració de procediments d'identificació de necessitats, per a l'execució de les activitats de formació, per al registre d'aquestes i de la formació específica adquirida per cadascun. Així mateix, i amb la finalitat d'assegurar la competència del personal tècnic d'inspecció, es treballarà amb l'òrgan competent en recursos humans per a definir els perfils de les places i les descripcions dels llocs de treball.  
El Servei d'Inspecció Mediambiental continuarà amb la seua participació en el fòrum REDIA (Xarxa d'Inspecció Ambiental) de les CCAA.  
  
7. ACTUACIONS PER A LA COOPERACIÓ ENTRE LES DIFERENTS AUTORITATS INSPECTORES  
Un factor important per a millorar l'efectivitat de les inspeccions mediambientals el constitueix la cooperació entre els diferents estaments amb competència en matèria mediambiental, de manera que puga millorar-se la coordinació entre aquests amb vista a gestionar més eficaçment les denúncies emeses.  
A la Comunitat Valenciana comptem amb els equips següents, amb els quals es coordinaran campanyes d'inspecció específiques:  
- Personal inspector i tècnics jurídics de la Direcció General de Qualitat i Educació Ambiental.  
- Personal tècnic de les direccions territorials de Medi Ambient, amb funcions en matèria de qualitat ambiental.  
- Agents mediambientals.  
- Personal tècnic de l'Entitat Pública de Sanejament d'Aigües Residuals.  
- Personal tècnic de la Direcció General de l'Aigua i de la Direcció General d'Agricultura, Ramaderia i Pesca.  
- Personal tècnic de les confederacions hidrogràfiques del Xúquer i Segura  
- Agents de la unitat de Policia Nacional adscrita a la Comunitat Valenciana  
- Servei de Protecció de la Natura (SEPRONA) de la Guàrdia Civil.  
  
- Personal tècnic de les entitats locals.  
7.1 Coordinació.  
Per part de la Direcció General de Qualitat i Educació Ambiental està previst mantindre un contacte directe amb les administracions implicades en els diferents tipus d'inspeccions ambientals, a fi d'establir de manera coordinada, la prioritat de control i seguiment de les campanyes d'inspecció a dur a terme per aquestes. Aquesta coordinació tindrà lloc en totes les fases de la inspecció: planificació i execució de les visites, i en el seguiment posterior.  
S'establiran, a aquest efecte, uns protocols d'actuació, que inclouran la formació específica del personal inspector segons l'àmbit d'aplicació de la campanya, l'elaboració de fitxes per a la realització de les visites i els procediments d'actuació previs a la seua remissió al Servei d'Inspecció Mediambiental adscrit a la Subdirecció General de la Inspecció Mediambiental, que elaborarà l'informe final i, si escau, iniciarà el corresponent expedient sancionador.  
Atés que en les inspeccions d'instal·lacions amb autorització ambiental integrada es comproven condicions que responen a diferents àrees ambientals, en cas necessari es podrà comptar amb un assessorament multidisciplinari, i podran, així, ser integrants dels equips d'inspecció funcionaris o funcionàries adscrits als serveis de Protecció de l'Atmosfera, Prevenció i Control Integrat de la Contaminació, Residus, Gestió d'Espais Naturals Protegits, Planificació de Serveis Hidràulics i Qualitat de les Aigües, entre altres.  
7.2 Subprogrames.  
Com s'ha exposat en apartats anteriors d'aquest programa, per a l'anualitat de 2022 es preveu l'execució de dos subprogrames d'inspecció.  
Aquests subprogrames, seran duts a terme amb la col·laboració en un dels casos, dels agents del SEPRONA de la Guàrdia Civil, i en l'altre, amb la col·laboració dels agents de la Unitat de Policia Nacional adscrita a la Comunitat Valenciana, la qual cosa permetrà dur a terme inspeccions coordinades, d'acord amb els objectius estratègics aprovats pel Pla d'inspecció ambiental de la Comunitat Valenciana 2022-2026.  
  
Al mateix temps, aquests subprogrames estan enfocats a acomplir les inspeccions derivades de l'aplicació del Reial decret 646/2000, de 7 de juliol, pel qual es regula l'eliminació de residus mitjançant depòsit en abocador. Per a això, s'inspeccionaran aquells abocadors de residus, siga quina siga l'autorització substantiva a què estiguen subjectes i que es trobe en explotació, com aquells sense activitat, que han de ser també objecte de vigilància postclausura.  
Finalment, aquests subprogrames facilitaran, també, la coordinació de les campanyes d'inspecció d'altres activitats en matèria de qualitat ambiental, i es programarà la inspecció d'instal·lacions potencialment contaminadores, siga quina siga l'autorització substantiva que empare l'activitat en cada cas. Es presenten així aquestes campanyes conjuntes d'inspecció que milloraran l'efectivitat de la labor inspectora en coordinar l'actuació dels diferents organismes en aquest camp.  
Per al 2022, es programa la inspecció d'activitats que operen en el sector de la gestió de residus diferents de les instal·lacions per a la seua eliminació mitjançant depòsit en abocador.  
7.2.1 SUBPROGRAMA A: Abocadors i altres instal·lacions per a la gestió de residus sense autorització ambiental integrada.  
Aquest subprograma es dirigeix a la realització d'inspeccions en aquelles instal·lacions autoritzades per a la gestió de residus, totes amb autorització ambiental integrada que va ser dictada amb anterioritat a l'aplicació de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana. L'objectiu que ha de perseguir-se és comprovar el grau de compliment de la legislació en matèria de qualitat ambiental que s'aplique a cada instal·lació en cada cas. I serà important comprovar que cadascuna d'aquestes disposa dels permisos i autoritzacions que s'exigeixen en la normativa legal vigent estiguen encara subjectes a les condicions exigides en l'autorització ambiental integrada dictada en el seu moment, o queden sotmeses a llicència ambiental. S'informarà en tot cas als titulars del nou règim d'inspecció imposat pel Reial decret legislatiu 1/2016 de 16 de desembre,  
Aquest programa es durà a terme amb inspeccions presencials, per a les quals es preveu comptar amb la participació dels agents policials pertanyents a la Unitat de Policia Nacional adscrita a la Comunitat Valenciana, als quals prèviament, després d'una sessió formativa (teoricopràctica), s'haurà facilitat una llista de 20 instal·lacions objecte d'inspecció, així com una llista de comprovació (check-list), elaborada des del Servei d'Inspecció Mediambiental, específica per a cada sector d'activitat a inspeccionar.  
7.2.2 SUBPROGRAMA B: Vigilància postclausura d'abocadors.  
L'abocament de residus ha de controlar-se i gestionar-se de manera adequada, a fi de previndre o reduir els efectes negatius sobre l'entorn i els riscos per a la salut humana. En aquest context, la Directiva 2006/12/CE, de 5 d'abril, relativa als residus, estableix l'obligatorietat de clausurar aquells abocadors que no reunisquen les condicions exigibles.  
  
Atés que s'ha dut a terme actuacions de clausura i segellament d'aquells emplaçaments en els quals s'han constituït abocadors il·legals de residus urbans, s'incorpora a aquest subprograma la inspecció d'aquestes instal·lacions amb vista a comprovar que es mantenen de manera efectiva les mesures adoptades per a la seua clausura i segellament, i per a la restauració de l'entorn i el medi natural d'aquests, amb la finalitat que no constituïsquen un perill per al medi ambient i la salut humana.  
D'altra banda, la regulació sectorial en matèria de residus exigeix el control i la vigilància d'aquestes instal·lacions en el moment que finalitze la fase d'explotació i se'n procedeix a la clausura i segellament, a fi de garantir la seua adequació mediambiental durant els 30 anys de postclausura.  
Per tot això, en el marc d'aquest Programa d'inspecció per al 2022, s'incorpora aquest subprograma B) que es programa dur a terme amb la col·laboració presencial dels efectius del SEPRONA i en el qual s'inclou la inspecció presencial de les instal·lacions per a l'eliminació de residus mitjançant depòsit en abocador amb les característiques següents:  
- Abocadors que, atés que no disposen d'autorització prèvia, han sigut segellats i clausurats per la Generalitat Valenciana, per als quals s'han establit unes mesures de control postclausura. L'objectiu és comprovar el grau de compliment de les condicions imposades en la resolució d'aprovació de la clausura i segellament de cada abocador.  
- Abocadors que, tot i disposar d'autorització sectorial i/o autorització ambiental integrada, han de ser objecte de vigilància postclausura una vegada finalitzada la seua explotació. En aquests casos, es comprovarà el compliment de les condicions establides en el Pla de vigilància i control postclausura, d'acord amb les previsions sobre aquest tema contingudes en el Reial decret 646/2000.  
En tot cas, des del Servei d'Inspecció Mediambiental es facilitarà als agents una llista amb 20 instal·lacions objecte d'inspecció, així com una llista de comprovació (check-list). Podran dur-se a terme també sessions formatives (teoricopràctiques) en cadascuna de les comandàncies de la Guàrdia Civil, en cas que es considere necessari.  
  
8. AVALUACIÓ D'ACTUACIONS  
Es defineixen dos tipus generals d'indicadors: d'activitat i de resultats.  
Els indicadors d'activitat proporcionen informació sobre el grau d'execució del programa anual i la seua evolució temporal. Ajuden a revisar l'eficàcia i avaluar resultats del treball de la inspecció ambiental.  
  
8.1 Indicadors d'activitat  
Aquests indicadors sintetitzen la informació sobre el nombre d'inspeccions, temps a realitzar les inspeccions i desviacions del nombre d'inspeccions programades. També es pretén avaluar els resultats que ens permeten valorar els beneficis i l'eficiència de la intervenció administrativa.  
S'utilitzaran els indicadors d'activitat següents:  
1. Nombre d'inspeccions anuals realitzades.  
2. Percentatge d'actuacions dutes a terme en relació amb allò programat.  
3. Nombre de fitxes d'avaluació de riscos realitzades.  
4. Nombre de dies invertits per a realitzar cada inspecció.  
8.2 Indicadors de resultats.  
Els indicadors de resultats proporcionen informació del compliment dels condicionants mediambientals en matèria de qualitat ambiental d'aplicació a cada instal·lació i es poden, al seu torn, dividir en dos subgrups: els de compliment de normativa i els de millores ambientals. La influència de la inspecció en l'increment de compliment de les diferents àrees de normativa i la reducció del risc potencial que comporta poden ser en certa manera més senzilles de quantificar que els indicadors orientats a avaluar les millores mediambientals.  
  
Per a avaluar els resultats obtinguts després de la realització de les inspeccions i verificacions ambientals, s'utilitzaran els indicadors de resultats següents:  
1. Compliment de la normativa: nombre d'instal·lacions a les quals se'ls ha iniciat un procediment sancionador després de la inspecció.  
2. Percentatge d'instal·lacions amb inici de sancionador, respecte al total inspeccionat.  
3. Nombre d'instal·lacions que han implementat millores mediambientals significatives després de la visita d'inspecció.  
4. Nombre de sol·licituds de mesures correctores que no deriven en la incoació de procediment sancionador.  
  
9. SISTEMA DE GESTIÓ DE LA INFORMACIÓ  
Es projecta posar a la disposició de la Direcció General de Qualitat i Educació Ambiental una aplicació informàtica que faça possible l'accés a la informació que es disposa de cada empresa (autorització, memòries anuals, autocontrols, analítiques i anàlisis de riscos) i el posterior registre de les inspeccions que se li han realitzat, amb el seu corresponent informe en el qual es presentaran les conclusions pertinents respecte al grau de compliment de l'autorització concedida.  
Per complir l'article 23.6 de la Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials, aquesta aplicació informàtica disposaria d'una funcionalitat que permeta fer públics els informes d'inspecció.  
  
Els informes d'inspecció que s'elaboren després de cada visita in situ presentaran informació relativa a la instal·lació, al compliment de les condicions de l'autorització ambiental integrada i de qualsevol actuació realitzada.